b"\n_START_ARTICLE_\nAl\xc3\xadcia de Larrocha i de la Calle\n_START_SECTION_\nBiografia\n_START_PARAGRAPH_\nVa n\xc3\xa9ixer el 23 de maig de 1923 a la ciutat de Barcelona i comen\xc3\xa7\xc3\xa0 els seus estudis musicals a l'edat de tres anys. Ofer\xc3\xad el primer concert p\xc3\xbablic als sis anys i als onze particip\xc3\xa0 per primera vegada en un concert oficial, amb l'Orquestra Simf\xc3\xb2nica de Madrid. Va estudiar amb Frank Marshall, continuador de la prestigiosa Acad\xc3\xa8mia Marshall. All\xc3\xa0 va con\xc3\xa8ixer Anton Rubinstein, Emil von Sauer, Alfred Cortot i altres grans pianistes de l'\xc3\xa8poca._NEWLINE_El seu debut amb orquestra va ser l'any 1936, quan encara era una nena, en concerts a Madrid i Barcelona. A partir de 1939 va oferir concerts en diferents orquestres europees i acompanyar entre altres a la cantant i amiga Conxita Badia, per\xc3\xb2 \xc3\xa9s a partir de 1954, quan debuta als Estats Units d'Am\xc3\xa8rica, que comen\xc3\xa7a el seu reconeixement internacional per la seva impecable t\xc3\xa8cnica al piano._NEWLINE_En els anys 60, la seva carrera s'accelera i arriba a programar al voltant de 120 concerts anuals a tot el m\xc3\xb3n, sola, acompanyada d'orquestra o de cantants (fou acompanyant habitual de Vict\xc3\xb2ria dels \xc3\x80ngels), a m\xc3\xa9s de fer cada any tres gires per diferents ciutats dels Estats Units. Casada amb el tamb\xc3\xa9 pianista Joan Torra i Duran, i mare d'un fill i una filla, es va mantenir activa fins a una avan\xc3\xa7ada edat, ja que va emprendre una gira el 2000 per pa\xc3\xafsos de Sud-am\xc3\xa8rica, va oferir un recital a Miami el 2001 i va participar en diverses actuacions el 2002 en llocs tan emblem\xc3\xa0tics com el Palau de la M\xc3\xbasica Catalana de Barcelona i la sala Carnegie Hall de Nova York._NEWLINE_Mor\xc3\xad el 25 de setembre de 2009 a la Cl\xc3\xadnica Quir\xc3\xb3n de Barcelona, als vuitanta-sis anys, a causa de complicacions cardiorespirat\xc3\xb2ries que motivaren l'ingr\xc3\xa9s hospitalari. Com a personalitat rellevant per haver rebut la m\xc3\xa0xima distinci\xc3\xb3 del pa\xc3\xads, el diumenge 27, de deu del mat\xc3\xad a sis de la tarda, es va instal\xc2\xb7lar la capella ardent al Sal\xc3\xb3 de Sant Jordi del Palau de la Generalitat de Catalunya per qui va voler acomiadar-se de la concertista. Fou incinerada al Cementiri de Collserola i les cendres escampades en el mar."